《骗马行》
宋代·张深

倾杯一曲勤政楼，四百马舞金铃秋。名驹仅充木床玩，壮士亦铃盐车愁。

我朝练马马日编，勇技灵随马势变。人如鸟隼马如龙，骨腾肉飞堪百战。

云阴漠漠平沙开，健儿三五躤柳来。短衣窄袖气精紧，色目迭出矜奇侅。

一人反引如猿狖，一人侧起苍鹰骤。一人倒立足穿花，倏忽鬃前倏尾后。

倏然马腹小可藏，筋斗一落千丈强。全身离鞍脚出镫，欲起不起歌《伊》《凉》。

阴阳两手疾于磨，电在飞仙膊下过。挑抽凿剃托吊剪，鞍背从容任掀簸。

有时对面两骑驱，交臂暗度马不知。有时连环八蹄骋，左超右踔无停时。

马乎岂竟解人意，马亦随人作游戏。伎完人马两从容，汗喘俱无神采异。

漫夸曲踊逾三驼，迅捷轻趫未足多。千秋万岁奉天子，信是京营曳落河。

作者简介：张深（？～一一五七），双流（今属四川）人，徽宗崇宁间进士。为夔州路转运判官（清嘉庆《四川通志》卷一四四）。高宗绍兴三年（一一三三），知夔州。七年，主管成都军路茶马盐政。八年，权四川转运副使。九年，迁陕西转运副使，专管熙、秦两路。二十七年，提举台州崇道观，卒（《建炎以来系年要录》卷六六、一一六、一一八、一三○、一七六）。